وماوایگ  ك له‌خوه‌شه‌ویسى ژیان، ئاده‌میزاد له‌تى تیه‌یگه‌ وجوود.
ئه‌و مقه‌یه‌تیكردن و وه‌رگیریكردنه‌ ك گشت كه‌سیگ  له‌دروسبوینیه‌وه‌ تیكه‌ڵ وه‌ سفه‌ته‌یل خاسى بووگ و تیه‌ریگه‌ى كار وه‌رانوه‌ر فره‌یگ  له‌ڕویداگه‌یل و پیشهاته‌یل ژیان، به‌ش فره‌یگى خریه‌یگه‌ كار ئه‌را وه‌رده‌وامى و دریژه‌داین ئه‌و هس وئشقه‌ ئه‌را خاك، وه‌ل ئه‌وه‌یشا خوه‌شه‌ویسییش پرووسه‌یگ  ئه‌وه‌نه‌ سووك وئاسان نیه‌ گشت كه‌سیگ  شوون ئه‌ڕاى بكه‌یگه‌وه‌ له‌هس و ده‌روین و دڵ خوه‌ى.
له‌ژیان هه‌ر تاكیگ  كوومه‌ڵگا، هووكار و بنه‌ما ئه‌را بنیاتناین خوه‌شه‌ویسى جوور وه‌جووره‌و خوه‌شه‌ویسى راسه‌قینه‌یش ئه‌وه‌سه‌ ك تا كووتایى عومر كزه‌و نه‌وگ. وه‌لى خوه‌شه‌ویسى ئه‌را خاك وه‌دایگ  موحیبه‌ت ناسریه‌یگ . چوینكه‌ له‌ورا ئشق ئه‌ڕا لایه‌نه‌یل تر ژیان دروس بووگ. یا تویه‌نیم بویشیم: ئه‌و ئشقه‌ ك ئه‌را وڵات و خاك هه‌س، وه‌ لانه‌و بیشكه‌ى ئشقه‌یل تر دانریه‌یگ .
ئه‌وه‌ك ئیسه‌ هس وه‌پى كریه‌یگ  و بویه‌سه‌ باس و خواست میدیاو شاره‌زایه‌یل، ئه‌ویش نه‌وین ئه‌و ئنتماى فره‌و پڕ هه‌وه‌جه‌سه‌ ئه‌را خاك له‌لایه‌ن زورم جایه‌ڵ جوانه‌یل كوردستان، ك هووكاره‌یل فره‌یگ  هه‌س دروسبوین ئه‌و حاڵه‌ت و دیارده‌، چوینكه‌ له‌هویچ شوون و سه‌رده‌میگ  مه‌حاڵه‌ ئشق و خوه‌شه‌ویسى وه‌ زووره‌ملى تیكه‌ڵ وه‌ خوین هه‌ر كه‌سیگ  بكریه‌یگ  و ئه‌و هویره‌وكردنیشه‌ چووگه‌ ده‌یشت چوارچیوه‌ى ئه‌قڵ و تواناى ئاده‌میزاد. له‌وه‌ر ئه‌وه‌ بایه‌سه‌ گشتمان ئازادى و هه‌ق به‌یمنه‌ چوینیه‌تى له‌یه‌كه‌وداین و مامڵه‌كردن گشت جایه‌ڵه‌یل وڵات له‌و باوه‌ته‌وه‌، چوینكه‌ ئه‌و خاك و وڵاته‌ نه‌ویه‌سه‌ شوون متمانه‌و سایه‌كى پڕ له‌وچانیان. به‌ڵكوو فره‌جار هووكاره‌یلیگ  هه‌ن بوونه‌ مایه‌ى دروسبوین خوسه‌و كینه‌ت له‌و خاكه‌ ك بایه‌سه‌ خوه‌شه‌ویسى ئه‌ڕاى داشتویم، هه‌ر له‌وه‌ر ئه‌وه‌یش ئه‌گه‌ر ئه‌و هسه‌ ئه‌را وڵات نه‌مه‌ند، ئه‌وه‌ هویچ وه‌ختیگ  ئه‌را لایه‌نیگ  تر ژیانیش نیه‌مینیگ . ئمجا خاستر ئه‌وه‌سه‌ جایه‌ڵ له‌وڵات ئیمه‌ دویره‌و نه‌خریه‌یگ  و به‌شى نه‌خوریه‌یگ  و له‌بنه‌مایه‌یل ژیان بیبه‌ش نه‌وگ و خه‌مخوه‌ر راسه‌قینه‌ داشتوون تا دڵیان خوه‌ش بووگ وه‌خاك و ئاینده‌یان.
ئیمام عه‌لى سڵام خودا له‌لى ئویشیگ : له‌هه‌ر شوونیگ  ژیان و ئارامى داشتید، ئه‌و شوونه‌ وڵاتده‌. ژیان وئارامى وه‌لاى جایه‌ڵه‌یله‌وه‌ خاسترین بنه‌مایه‌یلن ئه‌را وه‌رده‌وامى ژیانیان تا بتویه‌نن وه‌پى بڕه‌سنه‌ ئامانج.
